钦定古今图书集成/明伦汇编/官常典/第039卷 > 曹
## 钦定古今图书集成/明伦汇编/官常典/第039卷 > 曹

周武王克商，封弟《振铎》于曹。

按《汲冢周书》，“成周之会，𫮃上张赤弈阴羽，天子南面
立，絻无繁露，朝服八十物，搢挺内台西面者北正方，
应侯、曹叔、伯舅、中舅比服次之，要服次之，荒服次之。
西方东面正北方，伯父、中子次之。”

〈注〉“王城既成，大会诸侯。”内台、中台也。

按《左传僖公十四年》：“富辰曰：‘昔周公吊二叔之不
咸，故封建亲戚，以蕃屏周、管、蔡、郕、霍、鲁、卫、毛、聃、郜、雍、
曹、滕、毕、原、酆、郇，文之昭也’。”

按《史记周本纪》：“武王十一年伐纣，除道修社及商纣
宫。及期，百夫荷䍐旗以先驱。武王弟叔振铎奉陈常
车，周公旦把大钺，毕公把小钺，以夹武王，散宜生、太
颠、闳夭皆执剑以卫武王既入，立于社南，大率之左
右，毕从毛叔郑奉明水，卫康叔封布兹。召公奭赞采，
师尚父牵牲，尹佚䇲祝曰：‘殷之末孙季纣，殄废先王
明德，侮蔑神祗，不祀，昏暴商邑百姓，其章显闻于天
皇上帝’。”于是武王再拜稽首曰：“膺更大命，革殷，受天
明命。”武王又再拜稽首，乃出。按《管蔡世家》，武王同
母兄弟十人。母曰太姒，文王正妃也。其长子曰伯邑
考，次曰武王发，次曰管叔鲜，次曰周公旦，次曰蔡叔
度，次曰曹叔振铎，次曰成叔武，次曰霍叔处，次曰康
叔封，次曰冉季载。冉季载最少。武王已克殷纣，平天
下，封功臣昆弟，于是封叔振铎于曹。按《曹叔世家》，
“曹叔振铎者，周武王弟也。武王已克殷纣，封叔振铎
于曹。”

按：《路史》：“曹叔甸伯二十六世而宋灭之。”

厉王十四年，曹伯云卒，子喜立。

按：《史记曹叔世家》：“叔振铎卒太伯。”立太伯。卒，子
《仲君平》立。仲君平卒，子宫伯侯立。宫伯侯卒，子孝伯
云立。孝伯云卒，子夷伯喜立。〈按孝伯以上无年可考故并录以纪世次〉
按：《通鉴前编》：“厉王十四年，孝伯薨，子喜嗣。”

厉王四十四年，曹伯喜卒，弟彊立。

按《史记曹叔世家》：“夷伯二十三年，周厉王奔于彘。三
十年卒，弟幽伯彊立。”

宣王二年，曹伯彊弟苏弑其君而自立。

按《史记曹叔世家》：“幽伯九年，弟苏杀幽伯代立，是为
戴伯。”

宣王三十二年，曹伯苏卒，子兕立。

按《史记曹叔世家》：“戴伯元年，周宣王已立三岁。三十
年，戴伯卒，子惠伯兕立。”

〈注〉惠伯或名雉，或名弟，或复名弟，兕也。《索隐》曰：按《年表》作“惠公伯雉。”

《平王》十一年，“曹伯兕卒，子石甫立，弟武弑石甫而自
立。”

按《史记·曹叔世家》：“惠伯二十五年，周幽王为犬戎所
杀，因东徙益卑，诸侯畔之，秦始列为诸侯。三十六年，
惠伯卒，子石甫立，其弟武杀之代立，是为缪公。
平王十四年，曹伯武卒，子终生立。”

按：《史记曹叔世家》：“缪公三年卒，子桓公终生立。”
“桓王十三年冬，州公如曹。”

按《春秋》桓公五年。按《左传》，五年“冬，淳于公如曹。度
其国危，遂不复。六年春，自曹来朝。”

桓王十七年冬，曹伯使其世子射姑朝于鲁。

按《春秋》桓公九年。按《左传》，九年冬，曹太子来朝，宾
之以上卿礼也。享曹太子，初献，乐奏而叹。施父曰：“曹
太子其有忧乎？”非叹所也。

桓王十八年“春正月庚申，曹伯终生卒，子射姑立。夏
五月，葬曹桓公。”

按《春秋》桓公十年。按《左传》“十年春，曹桓公卒。”

按《史记曹叔世家》：“桓公五十五年卒，子庄公夕姑立。”
桓王二十二年“春正月，鲁侯、郑伯会于曹。”

按《春秋》桓公十四年。按《左传》十四年春，“会于曹。曹
人致饩，礼也。”

庄王元年春正月，宋公、鲁侯、蔡侯、卫侯会于曹
按《春秋》桓公十六年。按《左传》，十六年“春正月会于
曹，谋伐郑也。”

庄王十五年冬十月，宋人以曹师伐南宫，牛猛获于
亳。

按《春秋》不书。按《左传，庄公十二年》秋，“宋万弑闵公
于蒙泽，遇仇牧于门，批而杀之。遇太宰督于东宫之
西，又杀之。立子游。群公子奔萧，公子御说奔亳，南宫
牛猛获帅师围亳。冬十月，萧叔大心及戴、武、宣、穆、庄
之族以曹师伐之，杀南宫牛于师，杀子游于宋，立桓
公。猛获奔卫。南宫万奔陈，以乘车辇其母，一日而至。
宋”人请猛获于卫。卫人欲勿与，石祁子曰：“不可。天下
之恶一也，恶于宋而保于我，保之何补？得一夫而失
一国，与恶而弃好，非谋也。”卫人归之，亦请南宫万于陈以赂陈人。使妇人饮之酒，而以犀革裹之。比及宋，
手足皆见，宋人皆醢之。

僖王二年“春齐人陈人、曹人伐宋。”

按《春秋》庄公十四年。按《左传》十四年春，“诸侯伐宋。
齐请师于周。夏，单伯会之，取成于宋而还。”

惠王五年“冬十一月，曹伯射姑卒，子夷立。”

按：《春秋》庄公二十三年。

惠王六年春，葬“曹庄公。”冬，戎侵曹，曹羁出奔陈。赤归
于曹。

按：《春秋》庄公二十四年。

〈注〉羁，盖曹世子也。先君既葬而不称爵者，微弱不能自定。曹人以名赴赤，曹僖公也。盖为戎所纳，故曰“归。”

按《公羊传》二十四年冬，戎侵曹，曹羁出奔陈。曹羁者
何？曹大夫也。曹无大夫，此何以书？贤也。何贤乎曹羁？
戎将侵曹，曹羁谏曰：“‘戎众以无义，君请勿自敌也’。曹
伯曰：‘不可’。”三谏不从，遂去之。故君子以为得君臣之
义也。赤归于曹，郭公赤者何？曹无赤者，盖郭公也。郭
公者何？失地之君也。按《穀梁传》：冬，戎侵曹，曹羁出
奔陈。赤归于曹郭公。赤盖郭公也。何为名也？《礼》，诸侯
无外归之义，外归非正也。

按《史记曹叔世家》：“庄公三十一年卒，子釐公夷立。
惠王九年夏，曹杀其大夫。”

按《春秋》庄公二十六年。按《公羊传二十六年》：“夏，曹
杀其大夫。”何以不名？众也。曷为众杀之？不死于曹君
者也。君死乎位曰灭。曷为不言其灭？为曹羁讳也。此
盖战也。何以不言战？为曹羁讳也。按《穀梁传》：夏，曹
杀其大夫而不称名姓，无命大夫也。无命大夫而曰
大夫，贤也，为曹羁崇也。

惠王十五年，曹伯夷卒，子班立。

按《春秋》不书，按《史记曹叔世家》，“釐公九年卒，子昭
公班立。”

惠王十八年春正月，“齐师、宋师、曹伯次于聂北，救邢。”
夏六月，“邢迁于夷仪。齐师、宋师、曹师城邢。秋八月，齐
侯、宋公、鲁侯、郑伯、曹伯、邾人会于柽。”

按《春秋》僖公元年。按《左传》，“元年春，诸侯救邢。邢人
溃，出奔师。师遂逐狄人，具邢器用而迁之，师无私焉。”
夏，邢迁于夷仪，诸侯城之，救患也。凡侯伯救患分灾
讨罪，礼也。秋，楚人伐郑，郑即齐故也。盟于荦，谋救郑
也。

惠王二十一年春正月，齐侯、宋公、陈侯、鲁侯、卫侯、郑
伯、许男、曹伯侵蔡。蔡溃，遂伐楚，次于陉。夏，及楚人盟
于召陵。冬十二月，齐“人、宋人、鲁人、卫人、郑人、许人、曹
人侵陈。”

按《春秋》僖公四年。按《左传》：四年春，齐侯以诸侯之
师侵蔡，蔡溃，遂伐楚，师进次于陉。夏，楚子使屈完如
师，师退次于召陵。齐侯陈诸侯之师，与屈完乘而观
之。屈完及诸侯盟陈。辕涛涂谓郑申侯曰：“师出于陈
郑之间，国必甚病。若出于东方，观兵于东夷，循海而
归，其可也。”申侯曰：“善。”涛涂以告，齐侯许之。申侯见曰：
“师老矣！若出于东方而遇敌，惧不可用也。若出于陈、
郑之间，共其资粮，屝屦其可也。”齐侯说，与之虎牢，执
辕涛涂。秋，伐陈，讨不忠也。冬，叔孙戴伯帅师，会诸侯
之师侵陈。陈成，归辕涛涂。

惠王二十二年夏，齐侯、宋公、陈侯、鲁侯、卫侯、郑伯、许
男、曹伯会王世子于首止。秋八月，诸侯盟于首止。
按《春秋》僖公五年，按《左传》，五年夏会于首止，会王
太子郑，谋宁周也。秋，诸侯盟。王使周公召郑伯曰：“吾
抚女以从楚，辅之以晋，可以少安。”郑伯喜于王命，而
惧其不朝于齐也，故逃归不盟。

惠王二十三年“夏，齐侯、宋公、陈侯、鲁侯、卫侯、曹伯伐
郑，围新城。”秋，楚人围许，诸侯遂救许。

按《春秋》僖公六年。按《左传》，六年夏，诸侯伐郑，以其
逃首止之盟故也。“围新密”，郑所以不时城也。秋，楚子
围许以救郑。诸侯救许乃还。

惠王二十四年“秋，曹伯班卒，子襄立。冬，葬曹昭公。”
按《春秋》僖公七年。

按《史记曹叔世家》：“昭公九年卒，子共公襄立。”

惠王二十五年“春正月，王人会齐侯、宋公、鲁侯、卫侯、
许男、曹伯、陈世子款盟于洮。”

按《春秋》僖公八年。按《左传》，八年春，盟于洮，谋王室
也。郑伯乞盟，请服也。襄王定位而后发丧。

襄王元年夏，王宰周公会齐侯、宋子、鲁侯、卫侯、郑伯、
许男、曹伯于葵丘。秋九月戊辰，诸侯盟于葵丘。
按《春秋》僖公九年，按《左传》，九年夏会于葵丘，寻盟
且修好，礼也。王使宰孔赐齐侯胙。秋，齐侯盟诸侯于
葵丘，曰：“凡我同盟之人，既盟之后，言归于好。”

襄王五年“夏，齐侯、宋公、陈侯、鲁侯、卫侯、郑伯、许男、曹
伯会于咸。秋，齐仲孙湫致诸侯戍周。”

按《春秋》，僖公十三年，仲孙湫不书。按《左传》十三年
“夏，会于咸，淮夷病杞故，且谋王室也。秋，为戎难故，诸侯戍周，齐，仲孙湫致之。”

襄王七年春正月，楚人伐徐。“三月，齐侯、宋公、陈侯、鲁
侯、卫侯、郑伯、许男、曹伯盟于牡丘，遂次于匡。”诸侯之
大夫救徐。冬，宋人伐曹。

按《春秋》僖公十五年。按《左传》，十五年春，楚人伐徐，
徐即诸夏故也。三月，盟于牡丘，寻葵丘之盟，且救徐
也。孟穆伯帅师及诸侯之师救徐，诸侯次于匡以待
之。冬，宋人伐曹，讨旧怨也。楚败徐于娄林，徐恃救也。
襄王八年冬十二月，齐侯、宋公、陈侯、鲁侯、卫侯、郑伯、
许男、邢侯、曹伯会于淮。

按《春秋》僖公十六年。按《左传》十六年，“冬十二月，会
于淮，谋鄫且东略也。”

襄王十年“春正月，宋公、曹伯、卫人、邾人伐齐。”

按《春秋》僖公十八年。按《左传》，十八年春，宋襄公以
诸侯伐齐。三月，齐人杀无亏。“齐人将立孝公，不胜，四
公子之徒，遂与宋人战。夏五月，宋败齐师于甗，立孝
公而还。”

襄王十一年“夏六月，宋公、曹人、邾人盟于曹南。秋，宋
人围曹。”

按《春秋》僖公十九年。按《左传》十九年秋，宋人围曹，
讨不服也。子鱼言于宋公曰：“文王闻崇德乱而伐之，
军三旬而不降，退修教而复伐之，因垒而降。《诗》曰：‘刑
于寡妻，至于兄弟，以御于家邦’。今君德无乃犹有所
阙，而以伐人，若之何？盍姑内省德乎，无阙而后动。”
襄王十三年秋，宋公、楚子、陈侯、蔡侯、郑伯、许男、曹伯
会于盂，执宋公以伐宋。

按：《春秋》僖公二十一年。

襄王二十年春，晋侯侵曹。三月丙午，入曹，执曹伯畀
宋人。冬，曹伯归于曹。

按《春秋》僖公二十八年。按《左传》：晋公子重耳之及
于难也，及曹。曹共公闻其骈胁，欲观其裸浴，薄而观
之。僖负羁之妻曰：“吾观晋公子之从者，皆足以相国。
若以相夫子，必反其国。反其国，必得志于诸侯。得志
于诸侯而诛无礼，曹其首也，子盍蚤自贰焉。”乃馈盘
飧寘璧焉。公子受飧反璧。僖公二十七年冬，楚子及
诸侯围宋。宋公孙固如晋告急。先轸曰：“报施救患，取
威定霸，于是乎在矣。”狐偃曰：“楚始得曹，而新昏于卫。
若伐曹、卫，楚必救之，则齐、宋免矣。”二十八年春，晋侯
将伐曹，假道于卫，卫人弗许，还自南河济，侵曹伐卫。
晋侯围曹，门焉，多死。曹人尸诸城上。晋人患之，听舆
人之谋曰：“称舍于墓，师迁焉。”曹人凶惧，为其所得者，
棺而出之，因其凶也而攻之。三月丙午，入曹，数之，以
其不用僖负羁而乘轩者三百人也。且曰：“献状，令无
入僖负羁之宫而免其族，报施也。”魏犫、《颠颉》怒曰：“劳
之不图，报于何有？”爇僖负羁氏。魏犫伤于胸，公欲杀
之，而爱其材，使问，且视之。病，将杀之。魏犫束胸见使
者，曰：“以君之灵，不有宁也。”距跃三百，曲踊三百，乃舍
之。杀颠颉以徇于师，立舟之侨以为戎右。宋人使门
尹般如晋师告急。公曰：“宋人告急，舍之则绝，告楚不
许。我欲战矣，齐、秦未可，若之何？”先轸曰：“使宋舍我而
赂齐、秦，藉之告楚。我执曹君而分曹、卫之田以赐宋
人。楚爱曹、卫，必不许也。喜、赂、怒顽，能无战乎？”公说，执
曹伯，分曹、卫之田以畀宋人。冬，会于温，召王，以诸侯
见，且使王狩。壬申，公朝于王所。丁丑，诸侯围许。晋侯
有疾，曹伯之竖侯《獳货》筮史使曰：“以曹为解。齐桓公
为会而封异姓。今君为会而灭同姓。曹叔振铎，文之
昭也；先君唐叔，武之穆也。且合诸侯而灭兄弟，非礼
也。与卫偕命而不与偕复，非信也；同罪异罚，非刑也。
礼以行义，信以守礼，刑以正邪。舍此三者，君将若之
何？”公说，复曹伯。

按《国语》：晋公子重耳自卫过曹，曹共公亦不礼焉。闻
其骿胁，欲观其状，止其舍，谍其将浴，设微薄而观之。
僖负羁之妻言于负羁曰：“吾观晋公子，贤人也，其从
者皆国相也。以相一人，必得晋国。得晋国而讨无礼，
曹其首诛也。子盍蚤自贰焉。”僖负羁馈餐寘璧焉，公
子受餐反璧。负羁言于曹伯曰：“夫晋公子在此，君之
匹也，君不亦礼焉？”曹伯曰：“诸侯之亡，公子其多矣，谁
不过此？亡者皆无礼者也，余焉能尽礼焉？”对曰：“臣闻
之，爱亲明贤，政之干也；礼宾矜穷，礼之宗也。礼以纪
政，国之常也。失常不立，君所知也。国君无亲，国以为
亲。先君叔振出自文王，晋祖唐叔出自武王。文王之
功，实建诸姬，故二王之嗣，世不废亲。今君弃之，是不
爱亲也。晋公子生十七年而亡，卿材三人从之，可谓
贤矣，而君蔑之，是不明贤也。晋公子之亡，不可不怜
也。比之宾客，不可不礼也。失此二者，是不礼宾，不怜
穷也。守天之聚，将施于宜。宜而不施，聚必有阙。玉帛
酒食，犹粪土也。爱粪土以毁三常，失位而阙聚，是之
不难，无乃不可乎？君其图之。”公弗听。

襄王三十二年“秋八月，齐侯、宋公、卫侯、陈侯、郑伯、许
男、曹伯会晋赵盾盟于扈。”

按《春秋》文公七年。按《左传》，七年，“秋八月，齐侯、宋公卫侯、陈侯、郑伯、许男、曹伯会晋赵盾盟于扈。晋侯立
故也。”

顷王元年“秋八月，曹伯襄卒，子寿立。”“冬，葬曹共公。”
按《春秋文公九年》。

按《史记曹叔世家》：“共公三十五年卒，子文公寿立。
顷王三年秋，曹伯朝于鲁。”

按《春秋文公十一年》。按《左传》十一年秋，“曹文公来
朝，即位而来见也。”

顷王六年“夏六月癸酉，宋公、陈侯、鲁侯、卫侯、郑伯、许
男、曹伯、晋赵盾同盟于新城。”

按《春秋》文公十四年。按《左传》十四年，“夏六月，同盟
于新城，从于楚者服且谋邾也。”

匡王元年“夏，曹伯朝于鲁。冬十一月，晋侯、宋公、卫侯、
蔡侯、郑伯、许男、曹伯盟于扈。”“十二月，齐侯伐曹，入其
郛。”

按《春秋》文公十五年。按《左传》，十五年夏，曹伯来朝，
礼也。冬十一月，晋侯、宋公、卫侯、蔡侯、郑伯、许男、曹伯
盟于扈，寻新城之盟，且谋伐齐也。齐人赂晋侯，故不
克而还。齐侯侵我西鄙，谓诸侯不能也。遂伐曹，入其
郛，讨其来朝也。

匡王五年“秋，宋公、陈侯、卫侯、曹伯会晋师于棐林，伐
郑。”

按《春秋》宣公元年。按《左传》，宋人之弑昭公也，晋荀
林父以诸侯之师伐宋，宋及晋平。宋文公受盟于晋，
又会诸侯于扈，将为鲁讨齐，皆取赂而还。郑穆公曰：
“晋不足与也。”遂受盟于楚。陈共公之卒，楚人不礼焉。
陈灵公受盟于晋。秋，楚子侵陈，遂侵宋。晋赵盾帅师
救陈。宋会于棐林，以伐郑也。楚𫇭贾救郑，遇于北林，
囚晋解扬，晋人乃还。

定王元年秋，宋师围曹。

按《春秋》宣公三年。按《左传》，宋文公即位三年，杀母
弟须及昭公子武氏之谋也。使戴、桓之族攻武氏于
司马子伯之馆，尽逐武穆之族。武穆之族以曹师伐
宋。秋，宋师围曹，报武氏之乱也。

定王五年“冬，晋侯、宋公、鲁侯、卫侯、郑伯、曹伯盟于黑
壤。”

按：《春秋》宣公七年。

定王七年“秋九月晋侯、宋公、卫侯、郑伯、曹伯会于扈”
按《春秋》宣公九年。按《左传》，九年“秋会于扈讨不睦
也。”

定王八年“夏六月，晋人、宋人、卫人、曹人伐郑。”

按《春秋》宣公十年。按《左传》十年，“郑及楚平。夏六月，
诸侯之师伐郑，取成而还。”

定王十年“冬十二月，晋人、宋人、卫人、曹人同盟于清
丘。”

按《春秋宣公十二年》。按《左传》十二年冬，“晋原縠、宋
华椒、卫孔达、曹人同盟于清丘，曰恤病讨贰。”

定王十二年“夏五月壬申，曹伯寿卒，子卢立。”

按：《春秋》宣公十四年。

按《史记曹叔世家》：“文公二十三年卒，子宣公彊立。”

〈注〉索隐曰：《左传》“宣公名卢。”

定王十五年“夏六月己未，晋侯、鲁侯、卫侯、曹伯、邾子
同盟于断道。”

按《春秋》宣公十七年。按《左传》十七年夏，“会于断道”，
讨贰也。“盟于卷。”《楚辞》：“齐人、晋人执晏弱于野王执蔡
朝于原，执南郭偃于温。”

定王十八年“夏六月癸酉，晋郤克、鲁季孙行父、臧孙
许、叔孙侨如、公孙婴齐、卫孙良夫、曹公子首及齐侯
战于鞌，齐师败绩。冬十一月，楚人、秦人、宋人、陈人、鲁
人、卫人、齐人、郑人、曹人、邾人、薛人、鄫人盟于蜀。”
按《春秋》成公二年。

定王十九年春正月，晋侯、宋公、鲁侯、卫侯、曹伯伐郑。
按《春秋》成公三年。按《左传》，三年春，诸侯伐郑，次于
伯牛，讨邲之役也。遂东侵郑。郑公子偃帅师御之，使
东鄙覆诸鄤，败诸丘舆皇戍，如楚献捷。

定王二十一年“冬十二月己丑，晋侯、齐侯、宋公、鲁侯、
卫侯、郑伯、曹伯、邾子、杞伯同盟于虫牢。”

按《春秋成公五年》。按《左传》，五年冬，“同盟于虫牢，郑
服也。”

简王二年夏五月，“曹伯朝于鲁。秋，楚公子婴齐帅师
伐郑。晋侯、齐侯、宋公、鲁侯、卫侯、曹伯、莒子、邾子、杞伯
救郑。八月戊辰，同盟于马陵。”

按《春秋》成公七年。按《左传》，“七年夏，曹宣公来朝。秋，
楚子重伐郑，师于氾。诸侯救郑。郑共仲、侯羽军楚师，
囚郧公锺仪，献诸晋。八月，同盟于马陵，寻虫牢之盟，
且莒服故也。”

简王四年“春正月，晋侯、齐侯、宋公、鲁侯、卫侯、郑伯、曹
伯、莒子、杞伯同盟于蒲。”

按《春秋》成公九年。按《左传》，八年春，“晋侯使韩穿来，
言汶阳之田，归之于齐。”九年春，为归汶阳之田，故诸
侯贰于晋，晋人惧，会于蒲，以寻马陵之盟简王五年夏五月，晋侯、齐侯、宋公、鲁侯、卫侯、曹伯伐
郑。

按《春秋》成公十年。按《左传》，九年秋，郑伯如晋，晋人
讨其贰于楚也，执诸铜鞮。栾书伐郑，郑人使伯蠲行
成，晋人杀之。冬十一月，郑人围许，示晋不急君也。是
则公孙申谋之曰：“我出师以围许，为将改立君者而
纾晋使，晋必归君。”郑公子班闻叔申之谋，十年春三
月子如立公子𦈡，夏四月，郑人杀𦈡，立髡顽。子如奔
许。栾武子曰：“郑人立君，我执一人焉，何益？不如伐郑
而归其君，以求成焉。”晋侯有疾。五月，晋立太子州蒲
以为君，而会诸侯伐郑。郑子罕赂以襄锺子然，盟于
修泽，子驷为质。辛巳，郑伯归。

简王八年“夏五月，晋侯、齐侯、宋公、鲁侯、卫侯、郑伯、曹
伯、邾人、滕人伐秦。曹伯卢卒于师，弟负刍立。冬，葬曹
宣公。”

按《春秋》成公十三年。按《左传》，十三年，春三月，公及
诸侯朝王，遂从刘康公、成肃公会晋侯伐秦。秦桓公
既与晋厉公为令狐之盟，而又召狄与楚，欲道以伐
晋，诸侯是以睦于晋。“夏五月丁亥，晋师以诸侯之师
及秦师战于麻隧，秦师败绩，曹宣公卒于师。六月，曹
人使公子负刍守，使公子欣时逆曹伯之丧。”秋，负刍
杀其太子而自立也。诸侯乃请讨之。晋人以其役之
劳，请俟他年。冬，葬曹宣公。既葬，子臧将亡，国人皆将
从之。成公乃惧，告罪，且请焉。乃反而致其邑。

按《史记曹叔世家》：“宣公十七年卒，弟成公负刍立。”
简王十年“春三月癸丑，晋侯、鲁侯、卫侯、郑伯、曹伯、宋
世子成、齐国佐、邾人同盟于戚。晋侯执曹伯归于京
师，曹子臧出奔宋。”

按《春秋》，成公十五年，子臧奔宋不书。按《左传》，十五
年春，“会于戚，讨曹成公也。执而归诸京师。诸侯将见
子臧于王而立之，子臧辞曰：‘前志有之曰：‘圣达节，次
守节，下失节。为君非吾节也。虽不能圣，敢失守乎’？遂
逃奔宋’。”

《𥳑王》十一年秋，曹伯归自京师。
按《春秋》成公十六年。按《左传》十六年：秋，曹人请于
晋曰：“自我先君宣公即世，国人曰：‘若之何？忧犹未弭，
而又讨我寡君以亡。曹国，社稷之镇，公子，是大泯曹
也。先君无乃有罪乎？若有罪，则君列诸会矣。君唯不
以德刑以伯诸侯，岂独遗诸敝邑？敢私布之’？”七月，曹
人复请于晋。晋侯谓子臧反：“吾归而君。”子臧反，曹伯
归子臧，尽致其邑与卿而不出。

𥳑王十二年夏，“尹子、单子、晋侯、齐侯、宋公、鲁侯、卫侯、
曹伯、邾人伐郑。六月乙酉，同盟于柯陵。冬，单子、晋侯、
宋公、鲁侯、卫侯、曹伯、齐人、邾人伐郑。”

按《春秋》成公十七年。按《左传》十七年，“夏五月，公会
尹武公、单襄公及诸侯伐郑，自戏童至于曲洧。六月
乙酉，同盟于柯陵”，寻戚之盟也。冬，诸侯伐郑。“十月庚
午，围郑。”“楚公子申救郑师于汝上。”“十一月诸侯还。”
简王十四年春正月，晋栾黡、宋华元、鲁仲孙蔑、卫甯
殖、曹人、莒人、邾人、滕人、薛人，围宋彭城。夏，齐崔杼、鲁
仲孙蔑、曹人、邾人、杞人次于鄫。

按《春秋》襄公元年。按《左传成公十五年》，“秋八月，宋
华元为右师，鱼石为左师，荡泽为司马，华喜为司徒，
公孙师为司城，向为人为大司寇，鳞朱为少司寇，向
带为太宰，鱼府为少宰。荡泽弱公室，杀公子肥。华元
使华喜、公孙师帅国人攻荡氏，杀子山。冬十月，左师
二司寇、二宰出奔楚。”十八年“夏六月，郑伯侵宋，及曹
门”外。遂会楚子伐宋，取朝郏。楚子辛、郑皇辰侵城郜，
取幽丘。同伐彭城，纳宋鱼石。向为人鳞朱、向带、鱼府
焉。以三百乘戍之而还。宋人患之。秋七月，宋老佐、华
喜围彭城。冬十一月，楚子重救彭城，伐宋。华元如晋
告急。晋侯师于台谷以救宋，遇楚师于靡角之谷，楚
师还。襄公元年春己亥，围宋彭城，于是为宋讨鱼石，
彭城降晋。晋人以宋五大夫在彭城者归，寘诸瓠丘。
夏五月，晋韩厥、荀偃帅诸侯之师伐郑，入其郛，败其
徒兵于洧上。于是东诸侯之师次于鄫，以待晋师。晋
师自郑以鄫之师侵楚焦夷及陈。晋侯、卫侯次于戚，
以为之援。

灵王元年秋七月，“晋荀罃、宋华元、鲁仲孙蔑、卫孙林
父、曹人、邾人会于戚。冬，晋荀罃、齐崔杼、宋华元、鲁仲
孙蔑、卫孙林父、曹人、邾人、滕人、薛人、小邾人会于戚，
遂城虎牢。”

按《春秋》襄公二年。按《左传》，二年，秋七月庚辰，郑伯
睔卒。于是子罕当国，子驷为政，子国为司马。晋师侵
郑，诸大夫欲从晋，子驷曰：“‘官命未改，会于戚，谋郑故
也’。孟献子曰：‘请城虎牢以偪郑知’。武子曰：‘善。鄫之会，
吾子闻崔子之言，今不来矣。滕、薛小邾之不至，皆齐
故也。寡君之忧，不唯郑罃将复于寡君而请于齐。得
请而告，吾子之功也；若不得请，事将在齐。吾子之请，
诸侯之福也。岂唯寡君赖之’！”冬，复会于戚。齐崔武子
及滕、薛、小邾之大夫皆会，知武子之言故也。遂城虎牢，郑人乃成。

灵王四年“秋，晋侯、宋公、陈侯、鲁侯、卫侯、郑伯、曹伯、莒
子、邾子、滕子、薛伯、齐世子光、吴人、鄫人会于戚。冬，戍
陈。楚公子贞帅师伐陈。晋侯、宋公、鲁侯、卫侯、郑伯、曹
伯、齐世子光救陈。”

按《春秋》襄公五年。按《左传》，三年，“夏六月，公会单顷
公及诸侯，己未，同盟于鸡泽。晋侯使荀会逆吴子于
淮上，吴子不至。楚子辛为令尹，侵欲于小国。陈成公
使袁侨如会求成。晋侯使和组父告于诸侯。秋，叔孙
豹及诸侯之大夫及陈袁侨盟。”陈请服也。楚司马公
子何忌侵陈，陈叛故也。四年春，楚师为陈叛，故，犹在
繁阳。三月，陈成公卒。楚人将伐陈，闻丧乃止，陈人不
听命。夏，楚彭名侵陈，陈无礼故也。冬，楚人使顿间陈
而侵伐之，故陈人围顿。五年夏，吴子使寿越如晋，辞
不会于鸡泽之故，且请听诸侯之好。晋人将为之合
诸侯，使鲁、卫先会吴，且告会期，故孟献子、孙文子会
吴于善道。“秋九月丙午，盟于戚。”会吴，且命戍陈也。冬，
诸侯戍陈。子囊伐陈。“十一月甲午，会于城棣以救之。”
《灵王六年》“冬十二月，晋侯、宋公、陈侯、鲁侯、卫侯、曹伯、
莒子、邾子会于鄬。”

按《春秋襄公七年》。按《左传》，七年冬，“楚子囊围陈，会
于鄬以救之。”

灵王八年“冬，晋侯、宋公、鲁侯、卫侯、曹伯、莒子、邾子、滕
子、薛伯、杞伯、小邾子、齐世子光伐郑。十二月己亥，同
盟于戏。”

按《春秋》襄公九年。按《左传》，九年，冬十月，诸侯伐郑。
庚午，季武子、齐崔杼、宋皇郧从荀罃、士丐门于鄟门。
卫北宫括、曹人、邾人从荀偃、韩起门于师之梁。滕人、
薛人从，栾黡、士鲂门于北门。杞人、郳人从赵武、魏绛
斩行栗。甲戌，师于氾，令于诸侯曰：“修器备，盛糇粮，归
老幼居疾于虎牢。肆眚围郑。”郑人恐，乃行成。中行献
子曰：“遂围之，以待楚人之救也。而与之战。不然，无成。”
知武子曰：“许之盟而还师，以敝楚人。吾三分四军与
诸侯之锐以逆来者，于我未病，楚不能矣，犹愈于战。
暴骨以逞，不可以争，大劳未艾。君子劳心，小人劳力，
先王之制也。”诸侯皆不欲战，乃许郑成。十一月己亥，
同盟于戏，郑服也。晋人不得志于郑，以诸侯复伐之。
十二月癸亥，门其三门。闰月戊寅，济于阴阪，侵郑，次
于阴口而还。

灵王九年“春，晋侯、宋公、鲁侯、卫侯、曹伯、莒子、邾子、滕
子、薛伯、杞伯、小邾子、齐世子光会吴于柤。秋，晋侯、宋
公、鲁侯、卫侯、曹伯、莒子、邾子、齐世子光、滕子、薛伯、杞
伯、小邾子伐郑。冬，戍郑虎牢。”

按《春秋》襄公十年。按《左传》，“十年春会于柤，会吴子
寿梦也。夏四月戊午，会于柤。秋九月，诸侯伐郑。己酉，
师于牛首。冬十月戊辰，尉止、司臣、侯晋。堵女父、子师
仆帅贼以入，晨攻执政于西宫之朝，杀子驷、子国、子
耳劫郑伯以如北宫。子产攻盗于北宫，子蟜帅国人
助之，杀尉止、子师仆，盗众尽死。侯晋奔晋。堵女父司
臣”、尉翩、司齐奔宋，子孔当国。诸侯之师城虎牢而戍
之。晋师城梧及制，士鲂、魏绛戍之。《书》曰：“戍郑虎牢”，非
郑地也，言将归焉。郑及晋平。

灵王十年“夏四月，郑公孙舍之帅师侵宋，晋侯、宋公、
鲁侯、卫侯、曹伯、齐世子光、莒子、邾子、滕子、薛伯、杞伯、
小邾子伐郑。秋七月己未，同盟于亳城北。楚子、郑伯
伐宋。晋侯、宋公、鲁侯、卫侯、曹伯、齐世子光、莒子、邾子、
滕子、薛伯、杞伯、小邾子伐郑，会于鱼萧。”

按《春秋》襄公十一年。按《左传》：十一年春，宋向戍侵
郑，大获。夏，郑子展侵宋。四月，诸侯伐郑。六月，诸侯会
于北林，师于向，右还，次于琐，围郑。观兵于南门西济
于济隧，郑人惧，乃行成。秋七月，同盟于亳。范宣子曰：
“‘不慎必失诸侯。诸侯道敝而无成，能无贰乎’？乃盟。载
书曰：‘凡我同盟，毋蕰年，毋壅利，毋保奸，毋留慝，救灾
患，恤祸乱，同好恶，奖王室。或间兹命。司慎司盟，名山、
名川，群神群祀。先王先公，七姓十二国之祖。明神殛
之，俾失其民。队命亡氏，踣其国家’。”楚子囊乞旅于秦。
秦右大夫詹帅师从楚子，将以伐郑。郑伯逆之。丙子，
伐宋。九月，诸侯悉师以复伐郑。郑人使良霄、太宰石
㚟如楚，告将服于晋。诸侯之师观兵于郑东门。郑人
使王子伯骈行成。甲戌，晋赵武入盟郑伯。冬十月丁
亥，郑子产出盟晋侯。十二月戊寅，会于萧鱼。庚辰，赦
郑囚，皆礼而归之。纳斥候，禁侵掠。晋侯使叔肸告于
诸侯。公使臧孙纥对曰：“凡我同盟，小国有罪，大国致
讨。苟有以借手，鲜不赦宥。寡君闻命矣。”

灵王十三年春正月，“晋士丐、鲁季孙宿、叔老、齐人、宋
人、卫人、郑公孙虿、曹人、莒人、邾人、滕人、薛人、杞人、小
邾人会吴于向。夏四月，晋荀偃、鲁叔孙豹、齐人、宋人、
卫北宫括、郑公孙虿、曹人、莒人、邾人、滕人、薛人、杞人、
小邾人伐秦。”

按《春秋》襄公十四年。按《左传》，十一年“冬十二月，秦

四年春，吴告败于晋，会于向，为吴谋楚故也。夏，诸侯
之大夫从晋侯伐秦，以报栎之役也。晋侯待于竟，使
六卿帅诸侯之师以进，及泾，不济，叔向退而具舟。诸
侯之师济泾而次。秦人毒泾上流，师人多死。郑司马
子蟜帅郑师以进，师皆从之，不获成焉。

灵王十五年春三月，晋侯、宋公、鲁侯、卫侯、郑伯、曹伯、
莒子、邾子、薛伯、杞伯、小邾子会于溴梁。戊寅，大夫盟。
按《春秋》襄公十六年。按《左传》：十六年春，晋平公即
位，会于溴梁，命归侵田。晋侯与诸侯宴于温，使诸大
夫舞，曰：“歌诗必类。”齐高厚之诗不类。荀偃怒且曰：“诸
侯有异志矣。”使诸大夫盟高厚，高厚逃归。于是叔孙
豹、晋荀偃、宋向戍、卫甯殖、郑公孙虿、小邾之大夫盟
曰：“同讨不庭。”

〈注〉自曹以下，大夫不书，故传举《小邾》以包之。

《灵王十六年》“夏，卫石买帅师伐曹。”

按《春秋》襄公十七年。按《左传》，十七年春，卫孙蒯田
于曹隧，饮马于重丘，毁其瓶。重丘人闭门而诟之曰：
“亲逐而君，尔父为厉。”是之不忧，而何以田为？夏，卫石
买、孙蒯伐曹，取重丘。曹人愬于晋。十八年夏，晋人执
卫行人石买于长子，执孙蒯于纯留，为曹故也。
灵王十七年冬十月，晋侯、宋公、鲁侯、卫侯、郑伯、曹伯、
莒子、邾子、滕子、薛伯、杞伯、小邾子同围齐。曹伯负刍
卒于师，子胜立。

按《春秋》襄公十八年。按《左传》十八年冬十月，会于
鲁济，寻溴梁之言，同伐齐。齐侯御诸平阴，诸侯之士
门焉，齐人多死。丙寅晦，齐师夜遁。十一月丁卯朔，入
平阴，遂从齐师。己卯，荀偃、士丐以中军克京兹。乙酉，
魏绛、栾盈以下军克邿。赵武、韩起以上军围卢，弗克。
十二月戊戌及秦、周伐雍门之萩。范鞅门于雍门，其
御追喜，以戈杀犬于门中。孟庄子斩其橁，以为公琴。
己亥，焚雍门及西郭、南郭。刘难、士弱率诸侯之师，焚
申池之竹木。壬寅，焚东郭、北郭。范鞅门于扬门，州绰
门于东闾，左骖迫还于东门，中以枚数阖。齐侯驾，将
走，邮棠太子与郭荣扣马曰：“师速而疾，略也。将退矣，
君何惧焉？且社稷之主，不可以轻，轻则失众。君必待
之。”将犯之，太子抽剑断鞅，乃止。甲辰，东侵及潍，南及
沂。

按《史记曹叔世家》：成公二十三年卒，子武公胜立。
灵王十八年“春正月，晋侯、宋公、鲁侯、卫侯、郑伯、莒子、
邾子、滕子、薛伯、杞伯、小邾子盟于祝柯，葬曹成公。”
按《春秋襄公十九年》。按《左传十九年》春，诸侯还自
沂上，盟于督扬，曰：“大毋侵小。”

灵王十九年，“夏六月庚申，晋侯、齐侯、宋公、鲁侯、卫侯、
郑伯、曹伯、莒子、邾子、滕子、薛伯、杞伯、小邾子盟于澶
渊。”

按《春秋》襄公二十年。按《左传》二十年夏，“盟于澶渊，
齐成故也。”

灵王二十年“冬十月，曹伯朝于鲁。晋侯、齐侯、宋公、鲁
侯、卫侯、郑伯、曹伯、莒子、邾子会于商任。”

按《春秋》襄公二十一年。按《左传》二十一年秋，“栾盈
出奔楚。”冬，曹武公来朝，始见也，会于商任，锢栾氏也。
灵王二十一年冬，“晋侯、齐侯、宋公、鲁侯、卫侯、郑伯、曹
伯、莒子、邾子、薛伯、杞伯、小邾子会于沙随。”

按《春秋》襄公二十二年。按《左传》二十二年秋，“栾盈
自楚适齐。冬，会于沙随，复锢栾氏也。”

灵王二十三年秋八月，晋侯、宋公、鲁侯、卫侯、郑伯、曹
伯、莒子、邾子、滕子、薛伯、杞伯、小邾子会于夷仪
按《春秋襄公二十四年》。按《左传》二十四年：秋“会于
夷仪，将以伐齐，水不克。”

灵王二十四年“夏五月，晋侯、宋公、鲁侯、卫侯、郑伯、曹
伯、莒子、邾子、滕子、薛伯、杞伯、小邾子会于夷仪。秋七
月己巳，诸侯同盟于重丘。”

按《春秋》襄公二十五年。按《左传》，二十三年，秋，齐侯
伐晋，取朝歌。二十五年夏五月，晋侯济自泮，会于夷
仪，伐齐，以报朝歌之役。“秋七月己巳，同盟于重丘，齐
成故也。”

《灵王》二十五年“夏，鲁侯、晋人、郑良霄、宋人、曹人会于
澶渊。”

按《春秋》襄公二十六年。按《左传》十四年：“夏，卫献公
戒孙文子、甯惠子食，皆服而朝。日旰不召，而射鸿于
囿。二子从之，不释皮冠而与之言。二子怒。孙文子如
戚。孙蒯入，使公饮之酒，使太师歌《巧言》之卒章，太师
辞师曹请为之。公使歌之，遂诵之。蒯惧，告文子。文子
曰：‘君忌我矣，弗先，必死’。”并帑于戚。公使子蟜、子伯、子
皮与孙子盟于丘宫，孙子皆杀之。四月己未，子展奔
齐。公如鄄，使子行于孙子，孙子又杀之。公出奔齐，孙
氏追之。败公徒于阿泽，鄄人执之。子鲜从公。及竟，公
使祝宗告亡，且告无罪。齐人以郲寄卫侯。卫人立公
孙剽，孙林父、甯殖相之，以听命于诸侯。二十五年夏
五月，晋侯使魏舒、宛没逆卫侯，将使卫与之夷仪。秋七月，卫献公入于夷仪。冬十二月，卫献公自夷仪使
与甯喜言，甯喜许之。二十六年春，卫献公使子鲜为
复。子鲜以公命与甯喜言曰：“苟反政由甯氏，祭则寡
人。”孙文子在戚。孙嘉聘于齐，孙襄居守。二月庚寅，甯
喜、右宰谷伐孙氏，不克。伯国伤，甯子出舍于郊。伯国
死，孙氏夜哭。国人召甯子，甯子复攻孙氏，克之。辛卯，
杀子叔及太子角。孙林父以戚如晋。甲午，卫侯入。卫
人侵戚东鄙。孙氏愬于晋，晋戍茅氏。殖绰伐茅氏，杀
晋戍三百人。孙蒯追之，弗敢击。《文子》曰：“厉之不如！”遂
从卫师，败之圉雍鉏，获殖绰，复愬于晋。三月，晋人为
孙氏故，召诸侯，将以讨卫。六月，公会晋赵武、宋向戍、
郑良霄、曹人于澶渊以讨卫，疆戚田。取卫西鄙“《懿氏》
六十”以与孙氏。

灵王二十六年“夏，邾子、滕子、晋赵武、楚屈建、鲁叔孙
豹、蔡公孙归生、卫石恶、陈孔奂、郑良霄、秦人、许人、曹
人会于宋。秋七月辛巳，诸侯之大夫盟于宋。齐、秦、邾、
滕不与盟。”

按《春秋》襄公二十七年，齐、秦、邾、滕不书。按《左传》二
十七年：夏，“宋向戍善于赵文子，又善于令尹子木。欲
弭诸侯之兵以为名。如晋，告赵孟。赵孟谋于诸大夫，
许之。如楚，楚亦许之。如齐，齐人许之。告于秦，秦亦许
之。皆告于小国，为会于宋。”“五月甲辰，晋赵武至于宋。
丙午，郑良霄至。六月戊申，叔孙豹、齐庆封、陈须无、卫
石”恶至。甲寅，晋荀盈从赵武至。丙辰，邾悼公至。壬戌，
楚公子黑肱先至，成言于晋。丁卯，宋向戍如陈，从子
木成言于楚。戊辰，滕成公至。子木谓向戍，请晋、楚之
从，交相见也。庚午，向戍复于赵孟。赵孟曰：“晋、楚，齐、秦
匹也。晋之不能于齐，犹楚之不能于秦也。楚君若能，
使秦君辱于敝邑，寡君敢不固请于齐。”壬申，左师复
言于子木，子木使驿谒诸王。王曰：“释齐、秦，他国请相
见也。”秋七月戊寅，左师至。是夜也。赵孟及子晳盟，以
齐言。庚辰，子木至自陈。陈孔奂。蔡公孙归生至曹。许
之大夫皆至，以藩为军，晋、楚各处其偏。乙酉，宋公及
诸侯之大夫盟于蒙门之外。

灵王二十八年“夏五月，晋荀盈、齐高止、宋华定、鲁仲
孙羯、卫世叔仪、郑公孙段、曹人、莒人、滕人、薛人、小邾
人城杞。”

按《春秋》襄公二十九年。按《左传》，晋平公，杞出也，故
治杞。二十九年夏六月，知悼子合诸侯之大夫以城
杞。

景王二年“冬十月，晋人、齐人、宋人、卫人、郑人、曹人、莒
人、邾人、滕人、薛人、杞人、小邾人会于澶渊”，宋灾故。
按《春秋》襄公三十年。按《左传》，三十年夏五月甲午，
宋大灾。秋八月为宋灾，故诸侯之大夫会以谋归宋
财。

景王四年“春正月，晋赵武、楚公子围。齐国弱。宋向戍、
鲁叔孙豹、卫齐恶、陈公子招、蔡公孙归生、郑罕虎、许
人、曹人会于虢。”

按《春秋》昭公元年。按《左传》，元年，春正月，会于虢，寻
宋之盟也。楚令尹围请用牲，读旧书加于牲上而已，
晋人许之。三月甲辰盟。夏四月，赵孟、叔孙豹、曹大夫
入于郑，郑伯兼享之。子皮戒赵孟。礼终，赵孟赋《瓠叶》。
子皮遂戒穆叔，且告之。穆叔曰：“赵孟欲一献，子其从
之。”子皮曰：“‘敢乎’？穆叔曰：‘夫人之所欲也，又何不敢及
享’？”具五献之笾豆于幕下。赵孟辞，私于子产曰：“武请
于冢宰矣。”乃用一献。赵孟为客，礼终乃宴。穆叔赋《鹊
巢》，赵孟曰：“武不堪也。”又赋《采蘩》，曰：“小国为蘩，大国省
穑而用之，其何实非命？”子皮赋《野有死麇》之卒章，赵
孟赋《常棣》，且曰：“吾兄弟比以安，庬也，可使无吠。”穆叔、
子皮及曹大夫兴，拜，举兕爵曰：“小国赖子知免于戾
矣。”饮酒乐。赵孟出，曰：“吾不复此矣。”

景王十三年“秋九月，曹人如晋会葬。”

按《春秋》昭公十年。按《左传》，十年，“秋七月戊子，晋平
公卒。九月，叔孙婼、齐国弱、宋华定、卫北宫喜、郑罕虎、
许人、曹人、莒人、邾人、薛人、杞人、小邾人如晋，葬平公
也。”

景王十四年“秋，晋韩起、齐国弱、宋华亥、鲁季孙意如、
卫北宫佗、郑罕虎、曹人、杞人会于《厥慭》。”

按《春秋》昭公十一年。按《左传》，十一年春，楚子在申，
召蔡灵侯。“三月丙申，楚子伏甲而飨蔡侯于申，醉而
执之。夏四月丁巳，杀之，刑其士七十人。公子弃疾帅
师围蔡。秋，会于厥慭，谋救蔡也。”

景王十六年“秋，刘子、晋侯、齐侯、宋公、鲁侯、卫侯、郑伯、
莒子、邾子、滕子、薛伯、杞伯、小邾子会于平丘。八月甲
戌，同盟于平丘。”

按：《春秋》昭公十三年。

景王十七年“春三月，曹伯滕卒，子须立。秋，葬曹武公。”
按《春秋》昭公十四年：

按：《史记曹叔世家》：“武公二十七年卒，子平公须立。”
景王二十一年“春三月，曹伯须卒，子午立。秋葬曹平
公按《春秋昭公十八年》：

按《史记曹叔世家》：“平公四年卒，子悼公午立。”

景王二十三年“夏曹公孙会自鄸出奔宋。”

按：《春秋》昭公二十年。

敬王三年“夏，晋赵鞅、宋乐大心、鲁叔诣、卫北宫喜、郑
游吉、曹人、邾人、滕人、薛人、小邾人会于黄父。”

按《春秋》昭公二十五年。按《左传》二十四年，夏六月，
晋范献子、韩宣子图王室，征会于诸侯，期以明年。二
十五年夏，会于黄父，谋王室也。赵𥳑子令诸侯之大
夫输王粟，具戍人曰：“明年将纳王。”

敬王五年秋，“晋士鞅、宋乐祁犁、卫北宫喜、曹人、邾人、
滕人会于扈。冬十月，曹伯午卒，弟野立。”

按《春秋昭公二十七年》。按《左传》二十七年“秋，会于
扈，令戍周，且谋纳公也。”

按《史记曹叔世家》：“九年，悼公朝于宋，宋囚之，曹立其
弟野，是为声公。悼公死于宋，归葬。”

敬王六年春三月，葬曹悼公。

按：《春秋》昭公二十八年。

敬王十年冬，“晋韩不信、齐高张、宋仲几、鲁仲孙何忌、
卫世叔申、郑国参、曹人、莒人、薛人、杞人、小邾人城成
周。”曹平公弟通弑其君野而自立。

按《春秋》昭公三十二年，“曹弑君不书。”按《左传》三十
二年：“秋八月，王使富辛与石张如晋，请城成周。冬十
一月，晋魏舒、韩不信如京师，合诸侯之大夫于狄泉
寻盟，且令城成周。”定公元年“春王正月辛巳，晋魏舒
合诸侯之大夫于狄泉，将以城成周。魏献子属役于
韩简子及原寿，过城三旬而毕，乃归诸侯之戍。”
按《史记曹叔世家》：“声公五年，平公弟通弑声公代立，
是为隐公。”

敬王十四年“春三月，刘子、晋侯、宋公、鲁侯、蔡侯、卫侯、
陈子、郑伯、许男、曹伯、莒子、邾子、顿子、胡子、滕子、薛伯、
杞伯、小邾子、齐国夏，会于召陵，侵楚。夏五月，盟于皋
鼬。”曹声公弟露弑其君通而自立。

按《春秋》，定公四年，曹弑君不书。按《左传》，四年“春三
月，刘文公合诸侯于召陵，谋伐楚也。”

按《史记曹叔世家》：“隐公四年，声公弟露弑隐公代立，
是为靖公。”

敬王十八年“春三月，曹伯露卒，子伯阳立。秋七月，葬
曹靖公。”

按：《春秋》定公八年。

按《史记曹叔世家》：“靖公四年卒，子伯阳立。”

敬王二十二年夏，卫公孟𫸩帅师伐曹。

按《春秋》定公十二年。按《左传》十二年夏，卫公孟𫸩
伐曹，克郊还，滑罗殿，未出不退于列。其御曰：“‘殿而在
列，其为无勇乎’？罗曰：‘与其素厉，宁为无勇’。”

敬王二十三年“夏，卫公孟𫸩师师伐曹。”

按：《春秋》定公十三年。

敬王二十八年夏宋乐髡帅师伐曹。

按：《春秋》哀公三年。

敬王三十二年。秋，宋人围曹。冬，郑驷弘帅师救曹。
按《春秋》哀公七年。按《左传》，七年秋，宋人围曹。郑桓
子思曰：“宋人有曹，郑之患也，不可以不救。”冬，郑师救
曹，侵宋。初，曹人或梦众君子立于社宫而谋亡曹。曹
叔振铎请待，公孙彊许之。旦而求之，曹，无之。戒其子
曰：“我死，尔闻公孙彊为政，必去之。”及曹伯阳即位，好
田弋。曹鄙人公孙彊好弋，获白雁献之，且言田弋之
说。说之因访政事，大说之，有宠，使为司城以听政。梦
者之子乃行。彊言霸说于曹伯，曹伯从之。乃背晋而
奸宋。宋人伐之，晋人不救。筑五邑于其郊，曰黍丘、揖
丘、大城、锺邘。

敬王三十三年春正月，宋公入曹，以曹伯阳归
按《春秋》哀公八年。按《左传》“八年春，宋公伐曹，将还，
褚师子肥殿，曹人诟之，不行，师待之。公闻之怒，命反
之，遂灭曹，执曹伯及司城彊以归，杀之。